དེ་ཡང་སྤྱིར་རྒྱལ་མོ་ཚ་བ་རོང་ནི་གོང་ནས་བཤད་པ་བཞིན་དུས་རབས་བདུན་པའི་སྐབས་ཀྱི་བོད་རྒྱལ་སྲོང་བཙན་སྒམ་པོའི་དུས་ནས་བཟུང་བོད་ཀྱི་མཐའ་མཚམས་སྲུང་ཆེད་མི་རིགས་གཞན་གྱི་ཐུབ་ཚོད་དང་དགྲ་བོའི་བཙན་འཛུལ་ལ་མི་འཇིགས་པར་རི་གྲོང་ལུང་སྟོང་ཞིག་ཏུ་ཆགས་པའི་མི་རིགས་ཀྱི་དཔའ་བོ་དག་ལ་ཟེར།དེའི་རྐྱེན་གྱིས་རང་མི་རིགས་དང་ཁ་ཐག་རིང་སར་མཆིས་ཤིང་མི་རིགས་གཞན་དང་འབྲེལ་འདྲིས་ཧ་ཅང་ཕྲ་ཕྱིར།བརྡ་སྤྲོད་ཞིབ་འཇུག་པ་ཁ་ཤས་ཀྱིས་ཤར་རྒྱལ་མོ་ཚ་བ་རོང་ནི་དང་ཐོག་བོད་ལྗོངས་ཉིང་ཁྲི་ནས་ཡོང་ཞེས་བརྗོད་ལ།རྒྱུ་མཚན་ནི་ཁོང་ཚོའི་གྱོན་པའི་ཆ་ལུགས་དང་རྒྱུན་ལྡན་འཚོ་བའི་ཁྲོད་ཀྱི་གོམས་གཤིས་ལ་འདྲ་ས་མང་བོ་འདུག་ཅེས་ཟེར་ལ།ཡང་ཁ་ཤས་ཀྱིས་སྟོད་མངའ་རིས་ནས་མཆེད་པ་ཡིན་ཞེས་གྲགས།དེའང་རྒྱུ་མཚན་མི་ཉུང་བ་ཞིག་ཡོད་ལ།དཔེར་ན།སྐད་ཆ་དང་གོམས་གཤིས་ཀྱི་ཐད་སོགས་ནས་གླེང་རྒྱུ་ཡོད་དོ།གང་ལྟར།རྗེ་དམུ་དགེ་བསམ་གཏན་གྱིས་གསུངས་པ་ལྟར་ན་མདོ་སྨད་ཆོས་འབྱུང་ལས།མདོ་སྨད་ལྷོ་བྱང་གི་མི་རྒྱུད་ཕལ་ཆེར་བོད་ཆོས་རྒྱལ་གྱིས་རྒྱ་བོད་སོ་མཚམས་སུ་བཞག་པ་ལས་མཆེད་པ་ཤ་སྟག་ཡིན་པས་སྐད་རིགས་ལའང་བརྡ་རྙིང་མ་འགྱུར་བ་མང་།ཞེས་གསུངས་ཤིང་།རྒྱལ་མོ་ཚ་བ་རོང་གི་ཡུལ་སྐད་འདི་ལ་བོད་ཀྱི་བརྡ་རྙིང་མ་འགྱུར་བ་ཤས་ཆེ་བ་ཡིན་ཏེ།བོད་ཡུལ་རྒྱལ་མོ་རོང་གི་ས་ཁུལ་རེ་ཟུང་དང་།དེ་མིན་ཁམས་ཕྱོགས་ཀྱི་ས་ཁུལ་རེ་ཟུང་ཙམ་གྱི་ཡུལ་སྐད་བཤད་མཁན་གྱིས་བོད་ཀྱི་སྤྱི་སྐད་ཤོད་མཁན་བར་གོ་བརྡ་མི་འཕྲོད་པ་ཡོད་ཀྱང་།ཚིག་སྦྱོར་གྱི་འགྲོས་ནི་བོད་སྐད་ཀྱི་ཁྱད་ཆོས་དང་ཡོངས་སུ་མཐུན་པ་ཡིན།རྒྱལ་མོ་ཚ་བ་རོང་གི་བོད་མི་ཚོས་ལོ་ངོ་བརྒྱ་སྟོང་གི་རིང་སྤྱད་པའི་ཡི་གེ་ནི་བོད་ཡིག་ཡིན་པར་མ་ཟད།རྒྱལ་མོ་ཚ་བ་རོང་གི་བོད་མིས་བོད་ཡིག་ཀློག་སྐབས་སྔོན་འཇུག་དང་རྗེས་འཇུགཡང་འཇུག་མགོ་གསུམ།འདོགས་བཞི་སོགས་ཀྱི་སྒྲ་དག་པར་ཀློག་པའི་ཚད་དེ་བོད་མི་གཞན་གྱིས་ཡོང་དཀའ་བ་ཞིག་ཡིན་པས།བརྡ་སྤྲོད་ཆེད་མཁས་པ་དང་སྐད་བརྡ་ཞིབ་འཇུག་པ་མི་ཉུང་བས་རྒྱལ་མོ་ཚ་བ་རོང་གི་ཡུལ་སྐད་ལ་ཞིབ་འཇུག་དང་གདེང་འཇོག་ཚད་མཐོན་པོ་བྱེད་བཞིན་མཆིས།དེས་ན་རྒྱལ་མོ་ཚ་བ་རོང་གི་ཡུལ་སྐད་ཀྱི་ནང་དུ་བརྡ་རྙིང་ཆེས་མང་བ་དང་།ཡང་རྗེ་དམུ་དགེ་བསམ་གཏན་གྱིས་གསུང་པར།སྒྲ་དྲག་ཆེ་བའི་དབང་གིས་འགྱུར་བ་དང་།འགྱུར་ཆེ་བ་དང་།ཉམས་ཆེ་དྲག་པའི་དབང་གིས་འགྱུར་བ་དང་།འགྱུར་ཆེ་བ་སོགས་ཀྱི་དབང་གིས་མི་འདྲ་བ་ལྟ་བུར་གྱུར་པའང་ཡོད་ལ་དབུས་གཙང་སྐད་ཀྱང་རིམ་གྱིས་འགྱུར་བའི་སྟབས་ཀྱིས་མི་འདྲ་བ་ལྟ་བུར་གྱུར་མོད།མ་གཞི་རྒྱལ་རོང་གི་སྐད་འདི་བོད་སྐད་རང་ཡིན་པ་ངེད་ཅག་བོད་རང་མཚན་པ་དང་།བོད་ཡིག་ཤེས་པ་དག་གིས་བལྟས་ན་ཤིན་ཏུ་གསལ།བོད་སྐད་དང་བོད་ཡིག་མི་ཤེས་ཤིང་།རྒྱལ་རོང་གི་སྐད་ཀྱང་མི་ཤེས་པ་འགའ་ཞིག་གིས་བྱུང་རྒྱལ་དུ་སྨྲས་བས།དངོས་དོན་ལྕགས་ལྟ་བུ་དག་བསྒྱུར་ག་ལ་ནུསཞེས་གསུངས་མྱོང་ངོ་།